ŉ Saluut aan nostalgieEk weet nie of dit is omdat ek begin ouer word nie en of dit is omdat ek weet die binnebrandenjin sal nie meer lank oorleef nie – maar daar is min dinge wat die hare in jou nek so kan laat regop staan soos die gebrul van ŉ kruisvlak-kruk atmosferiese 5.0 V8 op die R44 tussen Gordonsbaai en Hermanus. Ford Suid-Afrika kon sy hande op 100 eenhede van die Mustang California Special kry. Die eerste CS het in 1968 in Kalifornië die lig gesien. Verskeie visuele opknappings het dié Mustang uniek gemaak. Die nuutste model het ŉ swart sierrooster, ŉ splitser op die voorste buffer, ŉ drukvlerk agter op die kattebak, lugopenings aan die kante agter die deure, vier uitlaatpype en vyf-speek‑sierwiele wat die Mustang aan die buitekant uniek maak. Aan die binneruim is daar verhitte en verkoelde voorsitplekke wat in Miko-suède oorgetrek is – ŉ sintetiese materiaal wat van herwinde poliëster gemaak is. Daar is rooi stiksels op die sitplekke wat hom van die gewone 5.0 GT onderskei. Onder die kap sit ŉ 5.0 V8 wat 330 kW en 529 Nm bied. Die krag word aan die agterwiele gestoot deur ŉ 10-spoed‑wringkragomsitter‑ outomatiese ratkas. Van 0‑100 km/h neem ŉ blitsige 4,5 sekondes en die Mustang behoort sy bene tot ver bo 250 km/h te kan strek. Dié inligting is egter net syfers op ŉ skerm. Die gebrul, en vibrasies wat deur jou boude, voete en hande gaan as jy ŉ Mustang se halsband losmaak en die versneller in die mat begrawe, sing heeltemal ŉ ander deuntjie. Dit maak glad nie saak hoe vinnig hy is nie; hy moet net só klink terwyl hy dit doen. Ritgehalte in die Mustang is nie so hard soos ŉ mens met van die meer moderne sportmotors ervaar nie vanweë sy MagnaRide-veringstelsel. Die Mustang is meer van ŉ GT (Grand Tourer) as deur en deur ’n sportmotor. Ja, moderne tweedeursportmotors soos BMW se M440i is waarskynlik heelwat vinniger, maar hy is nie halfpad so koel nie. ŉ Mustang bly eenvoudig onmiskenbaar. Daar is ŉ handjievol voertuie wat met dieselfde faam kan spog. Dink Volla, Mini, Jeep – en Mustang. Talle ander vervaardigers het met minder sukses probeer om ŉ handelsmerk nuwe lewe te gee met ŉ ikoniese ontwerp en gefaal – maar nie die Mustang nie. Ek hoop ons sien nog minstens een generasie Ford Mustang met ŉ 5.0 V8. Die Mustang lyk só: Die reeks word gedek deur ŉ 4 jaar/120 000 km‑waarborg. Diensplanne is opsioneel beskikbaar.